Беларуская праграма Ватыканскага радыё выходзіць у эфір ужо на працягу больш за 60 гадоў. У 1949 г. ініцыятыўная група, у якую ўваходзілі некаторыя беларусы, сярод якіх кс. Пётр Татарыновіч, а. Леў Гарошка, а. Чэслаў Сіповіч (у будучыні біскуп), а таксама інжынер Рыдлеўскі, пачала намаганні, каб Папскае радыё трансліравала свае праграмы і на беларускай мове. Падчас асабістай аўдыенцыі ў папы Пія ХІІ, яны прадставілі Святому Айцу зварот з просьбай дазволіць заснаваць праграму для беларусаў. Пантыфік даў сваю згоду, і 6 студзеня 1950 г. пачалася рэгулярная трансляцыя праграм па-беларуску. Важна падкрэсліць, што менавіта Ватыканскае радыё стала першай радыёстанцыяй за межамі Беларусі, якая пачала вяшчанне на беларускай мове. Першым дырэктарам Беларускай секцыі Ватыканскага радыё стаў а. Пётр Татарыновіч.